‘Kapers ontvoer 3-jarige’: Vrou vasFoto: SAPD/Facebook Maroela Media het vroeër berig die polisie in Pretoria is op soek na ŉ driejarige seuntjie nadat kapers na bewering sy ma uit die motor gestamp en met hom weggejaag het. Kapt. Marissa van der Merwe, woordvoerder van die polisie, het egter ’n kort ruk gelede aan Maroela Media bevestig dat die klag vals is en die vrou wat die bewerings gemaak het in hegtenis geneem is. Volgens Van der Merwe sal die vrou binnekort in die hof verskyn op aanklag van regsverydeling. Die vrou het beweer dat sy Donderdagoggend drie rylopers op die Molotopad, noord van Pretoria, opgelaai het. Sy het gesê die mans het haar versoek om hulle na die Kameeldrift-polisiestasie te neem. Volgens die vrou was sy naby die stasie toe die mans haar gedreig en beveel het om verby te ry. Die vrou het beweer die kapers het haar in Buffelsdriftstraat gedwing om stil te hou, haar met haar handsak uit die motor gestamp en toe met haar seuntjie steeds in die motor weggejaag. Van der Merwe het vroeër bevestig die motor is later in Kwamahlanga in Mpumalanga gevind, maar daar was geen teken van ŉ seuntjie nie. Dit is nie in dié stadium duidelik of die vrou enigsins ŉ seuntjie het nie.